દુનિયા ગોળ છે અને સતત ચાલી રહેલા ચક્રમાં ઘણી વાર ગઈ કાલ આજ બનીને આવી હોય એવો એહસાસ થતો હોય છે. ફૅશન-વર્લ્ડમાં તો આવું સહજ રીતે થાય છે. જૂના સમયનો પૉપ્યુલર ટ્રેન્ડ ફરી પાછો નવો બનીને ધૂમ મચાવે એ નૉર્મલ છે. એવો જ એક ટ્રેન્ડ છેલ્લા થોડાક સમયથી પૉપ્યુલરિટીની ચરમસીમા પર પહોંચ્યો છે. ચોકર એટલે ગળાનો એવો નેકલેસ જે ગળા પર બરાબર બંધબેસતો ચપોચપ ચોંટી જતો હોય. ૭૦ના દશકની ‘યાદોં કી બારાત’ ફિલ્મનું ‘ચુરા લિયા હૈ તુમને જો દિલ કો’ ગીત યાદ કરો. ઝીનત અમાનની મસ્ત અદાઓ સાથે તેણે ગળામાં પહેરેલો કાળા રંગનો નેકલેસ યાદ આવ્યો? એનું જ નામ ચોકર. પરવીન બાબી અને ઝીનત અમાન માટે એ સ્ટાઇલ-સ્ટેટમેન્ટ હતું. એ સમયે કાળા રંગના લેધરનાં, વિવિધ કપડાંનાં ચોકરો ખૂબ ચાલ્યાં હતાં. ફરી પાછું એ ચોકર નેવુંના દશકમાં ટીના મુનીમે પણ પહેરીને એને તરોતાજા કર્યું હતું. એ ચોકરની ડિમાન્ડ છેલ્લા થોડાક અરસામાં ફરી ઊપડી છે. બૉલીવુડની અભિનેત્રીઓથી લઈને નેક્સ્ટ ડોર ગર્લ સુધીની તમામ લેડીઝના હૉટ લિસ્ટમાં રહેલાં આ ચોકરોની ખૂબીઓ વિશે વધુ વાત કરીએ.